**רוברט סווֹן "בוב" מולר השלישי** (באנגלית: **Robert Swan "Bob" Mueller III**; נולד ב-7 באוגוסט 1944) הוא עורך דין אמריקאי שכיהן כראש ה-FBI בשנים 2001–2013, וכיהן כתובע מיוחד לחקירת התערבות רוסיה בבחירות לנשיאות ארצות הברית 2016 ונושאים נלווים.

ביוגרפיה
--------

מולר נולד בניו יורק. הוא סיים לימודי תואר ראשון באוניברסיטת פרינסטון ותואר שני במדעי המדינה באוניברסיטת ניו יורק. ב-1968 התנדב לשרת בחיל הנחתים של ארצות הברית בעת מלחמת וייטנאם, ושירת כמפקד מחלקה רובאית בדיוויזיה השלישית של חיל הנחתים ולאחר מכן היה שלישו של מפקד הדיוויזיה. על שירותו ותפקודו במלחמה קיבל מספר אותות, בהם לב הארגמן על פציעתו בקרב וכוכב הארד (עם סימון V לגבורה בקרב). הוא השתחרר מהשירות הצבאי ב-1970.

ב-1973 סיים לימודי JD במשפטים באוניברסיטת וירג'יניה. לאחר הלימודים עבד כליטיגטור במשרד עורכי דין בסן פרנסיסקו וב-1976 הצטרף למחלקת המשפטים של ארצות הברית, תחילה לצוות התובע הפדרלי של המחוז הצפוני של קליפורניה, שם היה לראש המחלקה הפלילית, ולאחר מכן במשרד התובע הפדרלי של מחוז מסצ'וסטס שם היה עוזר התובע. לאחר תקופה קצרה מחוץ לשירות הציבורי כעורך דין בבוסטון שב למחלקת המשפטים וכיהן כעוזר התובע הכללי בימי הנשיא ג'ורג' הרברט ווקר בוש. בין המקרים שטיפל בהם היו מנואל נורייגה, אסון לוקרבי ומשפחת הפשע גמבינו. ב-1993 שב למגזר הפרטי וב-1998, בימי כהונתו של ביל קלינטון, מונה לתובע הפדרלי של המחוז הצפוני של קליפורניה. ב-2001 מונה למשנה בפועל לתובע הכללי של ארצות הברית בימי הנשיא ג'ורג' ווקר בוש.

לאחר התפטרותו של ראש ה-FBI לואי פרי ביוני 2001, מונה מולר על ידי הנשיא בוש לכהן כראש הבולשת ב-4 בספטמבר 2001, שבוע בדיוק לפני פיגוע התאומים. בתקופת כהונתו עלתה שאלת המעקב אחר אזרחים ללא צו שיפוטי והבולשת הפדרלית התאימה עצמה לתקופה חדשה של מאבק בטרור מבחינה משפטית, לוגיסטית וטכנולוגית לאחר פיגועי 11 בספטמבר. הוא כיהן 12 שנים, כשתקופת כהונתו הוארכה על ידי הנשיא ברק אובמה ואושרה על ידי הסנאט האמריקאי ברוב של 100–0.

במאי 2017 מונה על ידי המשנה לתובע הכללי של ארצות הברית רוד רוזנשטיין כתובע מיוחד על מנת לחקור את מעורבות רוסיה בבחירות לנשיאות ארצות הברית 2016 וקשרים אפשריים עם מקורבי קמפיין טראמפ בעת הבחירות ואחריהן. המינוי נעשה בין היתר על רקע פיטורי ראש ה-FBI, ג'יימס קומי. ביוני 2017, לאחר עדותו של קומי מול ועדת הסנאט למודיעין, דווח כי מולר פתח בחקירה פלילית נגד הנשיא טראמפ בחשד לשיבוש הליכי משפט.

באוקטובר 2017 הגיש מולר כתב אישום על 12 עבירות נגד פול מנפורט ועוזרו ריק גייטס. בין האישומים: קשירת קשר נגד ארצות הברית, הלבנת הון והשתמטות ממס. מנפורט הורשע ב-22 באוגוסט בשמונה סעיפים של עבירות כלכליות.

במרץ 2019 הגיש לתובע הכללי של ארצות הברית את דו"ח החקירה שלו, הנקרא דו"ח מולר, בעניין מעורבות רוסיה בבחירות. הדו"ח קבע שרוסיה התערבה בבחירות, אך לא נמצאו ראיות לקנוניה של קמפיין טראמפ עם רוסיה.

קישורים חיצוניים
----------------

ויקישיתוף מדיה וקבצים בנושא **רוברט מולר** בוויקישיתוף
* רוברט מולר, ברשת החברתית Goodreads
* פרופיל באתר ה-FBI
* אתר למנויים בלבד הגרדיאן, "החץ הישר ביותר בארה"ב": מדוע החוקר המיוחד רוברט מולר שותק, באתר הארץ, 27 בנובמבר 2018
* אתר למנויים בלבד אורלי אזולאי, נשיא על הכוונת, באתר "ידיעות אחרונות", 23 בינואר 2019
* רוברט מולר, באתר אנציקלופדיה בריטניקה (באנגלית)

הערות שוליים
------------

1. ↑  Special counsel Robert Mueller is investigating Donald Trump for possible obstruction of justice, officials say, וושינגטון פוסט, 14 ביוני 2017
2. ↑  החבל מתהדק: חקירת קשרי טראמפ עם רוסיה: אישומים נגד בכיר לשעבר במטה הבחירות. באתר דבר העובדים בארץ ישראל, 31 באוקטובר 2017
3. ↑  עמרי נחמיאס‏, מקורב נוסף: מנהל הקמפיין לשעבר של טראמפ הורשע ב-8 אישומים, באתר וואלה!‏, 28 באפריל 2018
4. ↑  AP, תמה חקירת "רוסיה גייט": הוגש דו"ח התובע מולר, באתר ynet, 23 במרץ 2019
5. ↑  דו"ח מולר: אין ראיות לקנוניה של טראמפ עם רוסיה, באתר ynet, 25 במרץ 2019

| ארצות הבריתארצות הברית‏ ראשי ה-FBI |
| --- |
| 

|  |  |
| --- | --- |
| **ראשי ה FBI**: ג'ון אדגר הובר • קלרנס קלי • ויליאם ובסטר • ויליאם סשנס • לואי פרי • רוברט מולר • ג'יימס קומי • כריסטופר ריי

---

**ממלאי מקום בפועל**: פאט גריי • ויליאם ראקלסהאוס • ג'יימס אדמס • ג'ון אוטו • פלויד קלארק • תומאס פיקארד • אנדרו מקייב |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007401929205171
* GND: 1135446067
* ISNI: 0000 0000 8029 0511
* LCCN: no91025152
* MusicBrainz: 67fc7a39-89f1-4e51-927c-953b957ad2af
* NARA: 10574977
* NKC: jo20191042385
* VIAF: 107028666
* WorldCat: lccn-no91025152

 |